钦定古今图书集成/方舆汇编/职方典/第1470卷 > 《奏罢屏石疏》蒋宗鲁
## 钦定古今图书集成/方舆汇编/职方典/第1470卷 > 《奏罢屏石疏》蒋宗鲁

臣准工部咨，照依御用监题奉钦依事理，依式照数
采取大理石五十块，见方七尺五块，六尺五块，五尺
十块，四尺十五块，三尺十五块，等因，案行金沧道，分
委大理卫太和县督匠采取。据耆民段嘉琏等告称：
“嘉靖十八、九年，曾奉勘合取大屏石，难寻崖险，压伤
人众，及至大路，行未百里，大半损缺，众复采补，沿途
丢弃所解石块，二年外方得到京。至三十七年，取石
六块，见方三尺五寸。自本年六月至十一月，始运至
普淜小孤山，因重丢弃在彼。且自大理至小孤山止
有三百馀里，自六月以半年行三百里，未免有违钦
限，徒劳无功。乞转达奏请，量减数目尺寸”等因。又据
石匠杨景时等告称：“原降尺寸高大石料难寻，且产
于万丈悬崖，难以措手，纵使采获，势难扛运”等因，俱
批行布政司会议。为照云南地方，僻在万里，舟楫不
通，与中州平坦不相同。先年采取三尺石，自苍山至
沙桥驿，陆运抵五程，劳费逾四月，供给不前，所过骚
扰，军民啼泣。今复取六七尺者，其难十倍。况值上年
兵荒，民遭饥窘，流离困苦，实不堪命。应请量减尺寸，
通详巡抚蒋宗鲁、巡按孙用会题议照。锡贡方物，为
臣子者均当效忠，民瘼艰难，凡守土者尤宜审度。前
项屏石，臣等奉命以来，催督该道有司亲宿山场，遵
式取进。匠作耆民人等俱称“产石处所，山洞坍塞，崖
壁悬陡，三四尺者设法可获，其五六尺者体质高厚，
势难采运。且道路距京万有馀里，峻岭陡箐，石磴穿
云，盘旋崎岖，百步九折，竖抬则石高而人低，横抬则
路窄而石大，虽有良策，实无所施。今大理抵省仅十
三程，尚不能运至，何由得达于京师？是以官民忧慌，
计无所出。议将采获三尺、四尺者，先行进用；五尺者
一面设法采取；六七尺者或准停免，以苏”民艰，实出
于军民迫切之至情。万非得已，冒罪上闻。